Title: พระราชกฤษฎีกาเปลี่ยนแปลงเขตอำนาจศาลอาญาคดีทุจริตและประพฤติมิชอบกลาง ศาลอาญาคดีทุจริตและประพฤติมิชอบภาค 1 และศาลอาญาคดีทุจริตและประพฤติมิชอบภาค 7 พ.ศ. 2561

พระราชกฤษฎีกา
เปลี่ยนแปลงเขตอำนาจศาลอาญาคดีทุจริต
และประพฤติมิชอบกลาง
ศาลอาญาคดีทุจริตและประพฤติมิชอบภาค ๑
และศาลอาญาคดีทุจริตและประพฤติมิชอบภาค
๗
พ.ศ. ๒๕๖๑[๑]

สมเด็จพระเจ้าอยู่หัวมหาวชิราลงกรณ
บดินทรเทพยวรางกูร
ให้ไว้ ณ วันที่
๒๕ กรกฎาคม พ.ศ. ๒๕๖๑
เป็นปีที่ ๓
ในรัชกาลปัจจุบัน

สมเด็จพระเจ้าอยู่หัวมหาวชิราลงกรณ บดินทรเทพยวรางกูร
มีพระราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตอำนาจศาลอาญาคดีทุจริตและประพฤติมิชอบกลาง ศาลอาญาคดีทุจริตและประพฤติมิชอบภาค ๑
และศาลอาญาคดีทุจริตและประพฤติมิชอบภาค ๗

อาศัยอำนาจตามความในมาตรา
๑๗๕ ของรัฐธรรมนูญแห่งราชอาณาจักรไทย มาตรา ๑๖ วรรคหนึ่ง
แห่งพระธรรมนูญศาลยุติธรรม
ซึ่งแก้ไขเพิ่มเติมโดยพระราชบัญญัติแก้ไขเพิ่มเติมพระธรรมนูญศาลยุติธรรม พ.ศ. ๒๕๕๐
และมาตรา ๑๒ แห่งพระราชบัญญัติจัดตั้งศาลอาญาคดีทุจริตและประพฤติมิชอบ พ.ศ. ๒๕๕๙ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า
พระราชกฤษฎีกาเปลี่ยนแปลงเขตอำนาจศาลอาญาคดีทุจริตและประพฤติมิชอบกลาง ศาลอาญาคดีทุจริตและประพฤติมิชอบภาค
๑ และศาลอาญาคดีทุจริตและประพฤติมิชอบภาค ๗ พ.ศ. ๒๕๖๑

มาตรา ๒  พระราชกฤษฎีกานี้ให้ใช้บังคับตั้งแต่วันที่
๑ ตุลาคม พ.ศ. ๒๕๖๑ เป็นต้นไป

มาตรา ๓  ให้ศาลอาญาคดีทุจริตและประพฤติมิชอบกลางมีเขตอำนาจในกรุงเทพมหานคร

มาตรา ๔  ให้ศาลอาญาคดีทุจริตและประพฤติมิชอบภาค
๑ มีเขตอำนาจในจังหวัดชัยนาท
จังหวัดนนทบุรี จังหวัดปทุมธานี จังหวัดพระนครศรีอยุธยา จังหวัดลพบุรี จังหวัดสมุทรปราการ
จังหวัดสระบุรี จังหวัดสิงห์บุรี และจังหวัดอ่างทอง

มาตรา ๕  ให้ศาลอาญาคดีทุจริตและประพฤติมิชอบภาค ๗
มีเขตอำนาจในจังหวัดกาญจนบุรี จังหวัดนครปฐม จังหวัดประจวบคีรีขันธ์
จังหวัดเพชรบุรี จังหวัดราชบุรี จังหวัดสมุทรสงคราม จังหวัดสมุทรสาคร
และจังหวัดสุพรรณบุรี

มาตรา
๖  บรรดาคดีของท้องที่จังหวัดนครปฐม
จังหวัดนนทบุรี จังหวัดปทุมธานีจังหวัดสมุทรปราการ
และจังหวัดสมุทรสาคร ซึ่งค้างพิจารณาอยู่ในศาลอาญาคดีทุจริตและประพฤติมิชอบกลางหรือในศาลชั้นต้นใดในวันที่พระราชกฤษฎีกานี้ใช้บังคับ
ให้คงพิจารณาพิพากษาต่อไปในศาลอาญาคดีทุจริตและประพฤติมิชอบกลางหรือศาลชั้นต้นนั้น
แล้วแต่กรณี
บรรดาคดีของท้องที่ตามที่กำหนดไว้ในวรรคหนึ่งซึ่งอยู่ระหว่างที่ศาลอาญาคดีทุจริตและประพฤติมิชอบกลางหรือศาลชั้นต้นใดมีคำสั่งให้ผัดฟ้องหรือให้ขังผู้ต้องหาไว้ระหว่างสอบสวน
แล้วแต่กรณี ในวันที่พระราชกฤษฎีกานี้ใช้บังคับ
ให้ศาลอาญาคดีทุจริตและประพฤติมิชอบกลางหรือศาลชั้นต้นนั้น แล้วแต่กรณี
มีอำนาจพิจารณาเกี่ยวกับการผัดฟ้องหรือขังระหว่างสอบสวนนั้นต่อไป

มาตรา
๗  ให้ประธานศาลฎีการักษาการตามพระราชกฤษฎีกานี้

ผู้รับสนองพระราชโองการ
พลเอก
ประยุทธ์  จันทร์โอชา
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
โดยที่ในปัจจุบันเขตอำนาจศาลอาญาคดีทุจริตและประพฤติมิชอบยังไม่สอดคล้องกับโครงสร้างและเขตอำนาจของศาลอุทธรณ์และศาลอุทธรณ์ภาค
และเพื่อเป็นการอำนวยความยุติธรรมแก่ประชาชนให้สามารถเดินทางมายังศาลอาญาคดีทุจริตและประพฤติมิชอบได้โดยสะดวกรวดเร็วยิ่งขึ้น
สมควรเปลี่ยนแปลงเขตอำนาจศาลอาญาคดีทุจริตและประพฤติมิชอบกลาง
ศาลอาญาคดีทุจริตและประพฤติมิชอบภาค ๑ และศาลอาญาคดีทุจริตและประพฤติมิชอบภาค ๗ 
จึงจำเป็นต้องตราพระราชกฤษฎีกานี้

วิวรรธน์/จัดทำ
๑
สิงหาคม ๒๕๖๑

นุสรา/ตรวจ
๖
สิงหาคม ๒๕๖๑

[๑] ราชกิจจานุเบกษา
เล่ม ๑๓๕/ตอนที่ ๕๓ ก/หน้า ๒๑/๒๗ กรกฎาคม ๒๕๖๑